Príloha 
Plnenie programu v roku 2003
	V štátnom rozpočte na rok 2003 boli na realizáciu programu vyčlenené finančné prostriedky v celkovej výške 464 980 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh boli predmetné finančné prostriedky znížené o sumu 224 563 tis. Sk. Na realizáciu programu zostali finančné prostriedky vo výške 240 417 tis. Sk. Ďalším rozpočtovým opatrením realizovaným vo vzťahu k Ministerstvu dopravy, pôšt a telekomunikácií SR o 25 000 tis. Sk sa znížila finančná čiastka na 215 417 tis. Sk.
	Rozpočtovým opatrením Ministerstva financií SR č. 24/2002 zo dňa 14. 10. 2002 Ministerstvo financií SR súhlasilo v rezorte Ministerstva spravodlivosti SR s prevedením nepoužitých finančných prostriedkov v roku 2002 rozpočtovaných na program „výstavba služobných bytov“ do roku 2003, a to vo výške 10 374 tis. Sk.
Použitie finančných prostriedkov podľa jednotlivých rezortov, ktoré obstarávali služobné byty vrátane pozemkov a prislúchajúcej technickej vybavenosti je nasledovné.

Ministerstvo vnútra SR
Ministerstvu vnútra SR boli v roku 2003 vyčlenené finančné prostriedky zo štátneho rozpočtu na obstarávanie služobných bytov pre obstarávanie bytov pre príslušníkov Policajného zboru vo výške 174 900 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh bolo pre MV SR vykonané viazanie z uvedených finančných prostriedkov v sume 70 463 tis. Sk. Na realizáciu programu na obstarávanie služobných bytov zostal teda objem 104 437 tis. Sk. Z uvedenej sumy bolo 
a)	obstaraných 51 služobných bytov – Bratislava II., Ružinov s celkovou výškou dotácie 98 200 000 Sk,
b)	dofinancovaných 7 služobných bytov – Sobrance s celkovou výškou dotácie 8 568 959,94 Sk, z toho úhrada v roku 2003 predstavovala 567 900 Sk,
c)	dofinancovaných 7 služobných bytov – Trnava s celkovou výškou dotácie 7 888 900 Sk, z toho úhrada v roku 2003 predstavovala 182 600 Sk.
Celkový objem vyčerpaných finančných prostriedkov na obstaranie služobných bytov v roku 2003 predstavuje 98 950 500 Sk. Nevyčerpaná čiastka 5 486 500 Sk bola vrátená do štátneho rozpočtu.

Ministerstvo obrany SR
Ministerstvu obrany SR boli v roku 2003 vyčlenené finančné prostriedky zo štátneho rozpočtu na obstarávanie služobných bytov pre obstarávanie bytov pre profesionálnych vojakov vo výške 136 500 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh bolo pre MO SR vykonané viazanie z uvedených finančných prostriedkov v sume 60 000 tis. Sk. Na realizáciu programu na obstarávanie služobných bytov zostal teda objem 76 500 tis. Sk. Z uvedenej sumy bolo 
a)	obstaraných 24 služobných bytov - Martin s celkovou výškou dotácie 39 496 000 Sk ,
b)	obstaraný 1 služobný byt pre vojaka, ktorý sa stal občanom s ťažkým zdravotným postihnutím – Prešov s celkovou výškou dotácie 2 145 560 Sk, 
c)	obstaraných 26 služobných bytov – Žilina s celkovou výškou dotácie 44 054 800 Sk.
Z uvedeného vyplýva, že v rezorte MO SR boli obstarané byty v hodnote 85 696 368 Sk. Rozdiel vo výške 9 196 368 Sk bol vykrytý prevedením finančných prostriedkov pridelených MO SR na rekonštrukciu ubytovní, z dôvodu pripravenej realizácie obstarania ucelených objektov a nevyužitia finančných prostriedkov na rekonštrukciu ubytovní.

Ministerstvo dopravy, pôšt a telekomunikácií SR 
	Ministerstvu dopravy, pôšt a telekomunikácie SR boli v roku 2003 vyčlenené finančné prostriedky zo štátneho rozpočtu na obstarávanie služobných bytov pre obstarávanie bytov pre profesionálnych vojakov vo výške 49 500 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh bolo pre MDPT SR vykonané viazanie z uvedených finančných prostriedkov v sume 24 500 tis. Sk. Na obstarávanie služobných bytov pre príslušníkov Železničnej polície zostali finančné prostriedky vo výške 25 mil. Sk. Ministerstvo financií SR však vykonalo rozpočtové opatrenie, ktorým bol zmenený účel použitia kapitálových výdavkov vo výške 25 mil. Sk. Na základe uvedeného rozpočtového opatrenia Ministerstvo dopravy, pôšt a telekomunikácie SR nedisponovalo žiadnymi finančnými prostriedkami na obstarávanie služobných nájomných bytov.

Ministerstvo financií SR 
Ministerstvu financií SR boli v roku 2003 vyčlenené finančné prostriedky zo štátneho rozpočtu na obstarávanie služobných bytov pre colníkov a pracovníkov daňových úradov vo výške 61 780 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh bolo pre Ministerstvo financií SR vykonané viazanie z uvedených finančných prostriedkov v sume 60 600 tis. Sk. Na realizáciu programu na obstarávanie služobných bytov zostal teda objem 1 180 tis. Sk, z ktorého bol obstaraný 1 služobný byt v Trenčíne.

Ministerstvo spravodlivosti SR 

Ministerstvu spravodlivosti  SR boli v roku 2003 vyčlenené finančné prostriedky zo štátneho rozpočtu na obstarávanie služobných bytov pre príslušníkov Zboru väzenskej a justičnej stráže vo výške 30 500 tis. Sk. Na základe uznesenia vlády SR č. 68/2003 k návrhu financovania etapy č. II prípravy a realizácie významnej investície v regióne Trnava-Juh bolo pre MS SR vykonané viazanie z uvedených finančných prostriedkov v sume 9 000 tis. Sk. Na realizáciu programu na obstarávanie služobných bytov zostal teda objem 21 500 tis. Sk.
Rozpočtovým opatrením Ministerstva financií SR č. 24/2002 zo dňa 14. 10. 2002 Ministerstvo financií SR súhlasilo v rezorte Ministerstva spravodlivosti SR s prevedením nepoužitých finančných prostriedkov v roku 2002 rozpočtovaných na program „výstavba služobných bytov“ do roku 2003, a to vo výške 10 374 tis. Sk. 
Spolu teda malo Ministerstvo spravodlivosti SR v roku 2003 na financovanie obstarávania služobných bytov zdroje vo výške 31 874 tis. Sk. Z uvedenej sumy bolo 
a)	obstaraných 12 služobných bytov – Želiezovce s  celkovou výškou dotácie 18 766 000 Sk, z toho úhrada v roku 2003 predstavovala 15 564 000 Sk,
b)	obstaraných 16 služobných bytov – Ilava s celkovou výškou dotácie 20 747 000 Sk, z toho úhrada v roku 2003 predstavovala 19 013 000 Sk.

Z uvedeného vyplýva, že v rezorte MS SR boli obstarané byty v hodnote 39 513 000 Sk, z toho úhrada v roku 2003 predstavovala 34 577 000 Sk. Rozdiel vo výške 2 703 000 Sk bol vykrytý z prostriedkov rozpočtu kapitalových výdavkov prevedením finančných prostriedkov z iných investičných akcií rezortu s cieľom dokončenia bytov v roku 2003.

Slovenská informačná služba
Slovenskej informačnej službe boli v roku 2003 vyčlenené finančné prostriedky zo štátneho rozpočtu na obstarávanie služobných bytov vo výške 11 800 tis. Sk, ktoré neboli doteraz čerpané.